**KODI ETIK**

**I SHKOLLËS SË MAGJISTRATURËS**

**Preambula**

Shkolla e Magjistraturës e Republikës së Shqipërisë, në zbatim të ligjit nr. 115/2016, “Për organet e qeverisjes së sistemit të drejtësisë”, ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, ligjit nr. 98/2016, “Për organizimin e pushtetit gjyqësor në Republikën e Shqipërisë”, ligjit nr. 97/2016, “Për organizimin dhe funksionimin e prokurorisë në Republikën e Shqipërisë”, ligjit nr. 84/2016, “Për rivlerësimin kalimtar të gjyqtarëve dhe prokurorëve në Republikën e Shqipërisë”, realizon aktivitetin e saj për të siguruar formimin profesional të magjistratëve në këto drejtime: në rekrutimin dhe formimin fillestar të kandidatëve për magjistratë, për pozicionet në Avokaturën e Shtetit, për ndihmës ligjorë dhe për kancelarë në gjykata dhe prokurori; në formimin profesional vazhdues të magjistratëve në detyrë, të avokatëve të shtetit në detyrë, ndihmësve ligjorë dhe kancelarëve në detyrë, në gjykata dhe prokurori, si dhe profesioneve të tjera ligjore; në publikimin dhe kërkimin shkencor.

Gjatë procesit të rivlerësimit kalimtar të gjyqtarëve e prokurorëve, veprimtaria e Shkollës së Magjistraturës është e orientuar në drejtim të: realizimit të testimit për këshilltarët ligjorë të Gjykatës Kushtetuese, ndihmësit ligjorë të Gjykatës së Lartë, Gjykatës Administrative, si dhe ndihmësit ligjorë në Prokurorinë e Përgjithshme, të cilët nuk janë magjistratë, si dhe për ish-këshilltarët ligjorë në Gjykatën Kushtetuese dhe Gjykatën e Lartë, me tre vjet përvojë; realizimit të procesit të Formimit Fillestar, nëpërmjet ndjekjes së një programi edukimi dyvjeçar; realizimit të procesit të Formimit Fillestar, nëpërmjet ndjekjes së një programi edukimi njëvjeçar, për gjyqtarët dhe prokurorët në detyrë, të cilët nuk e kalojnë sistemin e rivlerësimit profesional; realizimit të testimit për ish-gjyqtarët e ish-prokurorët që dëshirojnë të hyjnë në sistem, për të cilët nuk ka raporte vlerësimi për aftësitë e tyre profesionale.

Subjektet pjesëmarrëse në veprimtarinë e Shkollës së Magjistraturës të Republikës së Shqipërisë përballen çdo ditë me veprime, sjellje, qëndrime, urdhra, vendime, të cilat përveç aspektit ligjor, kanë edhe implikime etike e morale, si edhe kanë të bëjnë me çështje që kanë një interes të lartë publik. Publiku kërkon një Shkollë Magjistrature me vendimmarrje të ligjshme, shërbim cilësor, të hapur, të aksesueshme dhe të drejtuar si duhet. Për të siguruar vendosjen e besimit publik në integritetin e Shkollës së Magjistraturës të Republikës së Shqipërisë, hartohet ky Kod Etik, i cili është konceptuar si një mjet për të nxitur përmirësimin e vazhdueshëm të qëndrimeve dhe sjelljeve drejt standardeve më të larta të drejtimit dhe ridimensionimin e moralitetit të zakonshëm në sferën e edukimit fillestar dhe vazhdues të magjistratëve. Ky akt do të përbëjë kuadrin e veprimtarisë së përditshme të subjekteve që u drejtohet për sa ata kryejnë veprimtari brenda e jashtë auditorëve të Shkollës së Magjistraturës, duke orientuar qëndrimin e tyre përreth interesit publik në tërësi dhe Institucionit tonë në veçanti.

KREU I

DISPOZITA TË PËRGJITHSHME

Neni 1

Qëllimi

Kodi synon të drejtojë sjelljen e duhur të subjektit pjesëmarrës në veprimtarinë e Shkollës së Magjistraturës, në ushtrimin e funksionit të tij kolegjial ose individual dhe në cilësitë e tij personale, në përputhje me standardet etike dhe interesin publik, të përcaktuara nga ligji dhe aktet nënligjore, që rregullojnë veprimtarinë e Shkollës së Magjistraturës.

Neni 2

Objekti

Ky Kod përcakton standardet dhe rregullat e etikës, të qëndrimit dhe të sjelljes së subjekteve pjesëmarrëse në veprimtarinë e Shkollës së Magjistraturës si dhe ato për trajtimin, strukturat përgjegjëse dhe zgjidhjen e çështjeve etike.

Neni 3

Fusha e veprimit

Standardet dhe rregullat etike të këtij Kodi janë të detyrueshme për t’u zbatuar nga të gjithë subjektet pjesëmarrëse në veprimtarinë e Shkollës së Magjistraturës të Republikës së Shqipërisë, të brendshëm dhe të jashtëm. Rregullat e këtij Kodi zbatohen për aq sa është e mundur edhe për nëpunësit civilë apo punonjësit administrativë që nuk gëzojnë statusin e nëpunësit civil.

Subjektet pjesëmarrëse në veprimtarinë e Shkollës së Magjistraturës janë: Drejtori i Shkollës së Magjistraturës, pedagogët e brendshëm, pedagogët e jashtëm (për aq sa ata marrin pjesë në veprimtarinë e Shkollës), kandidatët për magjistratë, ose kandidatët për nëpunës civilë gjyqësorë e në prokurori, kancelari dhe personeli administrativ i Shkollës (ku përfshihen si ata me statusin e nëpunësit civil, ashtu edhe ata që janë të punësuar me Kod Pune).

Të gjitha subjektet ndaj të cilëve zbatohen rregullat e përcaktuara në këtë Kod, duhet të marrin masa që të rregullojnë menjëherë marrëdhëniet dhe veprimtarinë e tyre në pajtim me rregullat e këtij Kodi.

Neni 4

Parime të përgjithshme

1. *Pavarësia*. Subjektet pjesëmarrëse në veprimtarinë e Shkollës së Magjistraturës, përgjigjen vetëm përpara ligjit, në përputhje me kompetencat që ata mbulojnë, sipas rastit, si pjesë e vendimmarrjes kolegjiale apo individuale. Ata duhet të zbatojnë Kushtetutën, legjislacionin e brendshëm dhe standardet ndërkombëtare, duke përmbushur detyrat të lirë dhe të pavarur nga çdo ndikim i brendshëm apo i jashtëm, varësie apo grup interesi.

2. *Paanshmëria dhe integriteti*. Subjekti pjesëmarrës në veprimtarinë e Shkollës së Magjistraturës, në ushtrimin e funksionit të tij, për aq sa është e mundur, duhet të jetë i lirë dhe i pandikuar nga çdo lidhje ose çdo interes, personal, politik, familjar dhe shoqëror, prirje ose paragjykim që ndikon në aftësinë e tij për të vepruar në mënyrë të paanshme, të drejtë dhe të arsyeshme. Ai duhet të ruajë dinjitetin dhe përgjegjësitë e funksionit, duke shmangur çdo veprim ose mosveprim arbitrar apo çdo trajtim preferencial.

3. *Besueshmëria dhe solidarideti*. Subjekti pjesëmarrës në veprimtarinë e Shkollës së Magjistraturës duhet të respektojë vendimet dhe urdhrat e marra nga organet drejtuese dhe kontrolluese, të ofrojë mbështetjen e tij për to, pavarësisht nëse ai ka marrë pjesë ose jo në vendimmarrje apo nëse ka votuar “pro” ose “kundër” tyre.

4. *Trajtimi i barabartë dhe mosdiskriminimi*. Subjekti pjesëmarrës në veprimtarinë e Shkollës së Magjistraturës, gjatë ushtrimit të funksionit, me veprimet ose mosveprimet e tij, përmbush detyrat e tij në respekt të plotë të parimit të trajtimit të barabartë dhe të ekuilibruar të çështjeve apo subjekteve. Ai nuk duhet të favorizojë apo të diskriminojë një subjekt të caktuar për shkak të gjinisë, racës, ngjyrës, etnisë, gjuhës, identitetit gjinor, orientimit seksual, bindjes politike, fetare ose filozofike, gjendjes ekonomike, arsimore ose shoqërore, shtatzënisë, përkatësisë prindërore, përgjegjësisë prindërore, moshës, gjendjes familjare ose martesore, gjendjes civile, vendbanimit, gjendjes shëndetësore, predispozicioneve gjenetike, aftësisë së kufizuar, përkatësisë në një grup të veçantë ose për ndonjë shkak tjetër të ngjashëm.

5. *Mosabuzimi me funksionin*. Subjekti pjesëmarrës në veprimtarinë e Shkollës së Magjistraturës e ushtron funksionin dhe kompetencat e tij vetëm për qëllimin që ato i janë dhënë nga legjislacioni në fuqi. Ai duhet të shmangë përdorimin e funksionit të tij për qëllime, të cilat nuk kanë bazë ligjore apo nuk janë të motivuara nga ndonjë interes publik.

6. *Objektiviteti dhe profesionalizmi*. Subjekti pjesëmarrës në veprimtarinë e Shkollës së Magjistraturës, gjatë ushtrimit të funksionit të tij, i kryen me kujdes dhe efikasitet detyrat në kohë dhe pa vonesë, duke marrë në konsideratë faktorët përkatës dhe t’i japë secilit prej tyre peshën e duhur në qëndrimin përfundimtar, duke përjashtuar çdo element që nuk i përgjigjet procesit konkret të punës.

7. *Transparenca dhe llogaridhënia*. Publiku duhet të informohet mbi funksionimin dhe veprimtarinë e Shkollës së Magjistraturës. Subjekti pjesëmarrës në veprimtarinë e Shkollës së Magjistraturës, nëse e kërkon interesi publik dhe kur kjo nuk është në kundërshtim me ligjin, informon dhe përgjigjet kur është rasti për veprimtarinë e tij.

8. *Konflikti i interesit*. Subjekti pjesëmarrës në veprimtarinë e Shkollës së Magjistraturës, duhet të parandalojë, si dhe të marrë të gjitha masat për ndërprerjen e gjendjes së konfliktit ndërmjet detyrës publike dhe interesave të tij private.

KREU II

MBLEDHJET E ORGANEVE DREJTUESE DHE KONTROLLUESE

Neni 4

Garantimi i paanshmërisë

1. Subjekti pjesëmarrës në veprimtarinë e Shkollës së Magjistraturës nuk mund të marrë pjesë në shqyrtimin dhe vendimmarrjen e një çështjeje, nëse ka interes personal ndaj saj ose, në çdo rast tjetër, kur vërtetohen arsye serioze njëanshmërie.

2. Nëse për subjektin pjesëmarrës në veprimtarinë e Shkollës së Magjistraturës, konstatohet njëri nga rastet e parashikuara në pikën 1, të këtij neni, duhet të ndiqet procedura e përcaktuar në legjislacionin “Për parandalimin e konfliktit të interesave në ushtrimin e funksioneve publike” dhe, për aq sa është e zbatueshme Rregullorja përkatëse “Për parandalimin e konfliktit të interesit”.

Neni 5

Shfaqja e mendimit, konfidencialiteti dhe solidariteti

1. Për çështje të rëndësishme, ku gjen zbatim parimi i besueshmërisë dhe solidarësisë, çdo subjekt pjesëmarrës në veprimtarinë e Shkollës së Magjistraturës ka të drejtë të shprehë lirisht mendimin dhe pikëpamjet e veta dhe të ushtrojë të drejtën e votës për projektaktet, objekt shqyrtimi.

2. Subjekti pjesëmarrës në veprimtarinë e Shkollës së Magjistraturës, pas marrjes së vendimit duhet të shmangë në publik çdo shprehje mospajtimi dhe të mbrojë ose të përkrahë vendimet e arritura, si dhe duhet të ruajë konfidencialitetin e mendimeve, vlerësimeve të debateve e të raportimeve, të shprehura në takimet, tryezat dhe mbledhjet në Shkollën e Magjistraturës, si dhe nëpërmjet korrespondencës.

Neni 6

Shqyrtimi kolegjial i çështjeve

Çështjet, që janë në kompetencë dhe nën përgjegjësinë e një subjekti drejtues, pjesëmarrës në veprimtarinë e Shkollës së Magjistraturës, përjashtimisht mund të paraqiten kur Drejtori dëshiron të informojë subjekte të tjera pjesëmarrëse ose të këshillohet me ta. Kjo gjë lihet në diskrecionin e Drejtorit.

Kur ndërmjet subjekteve drejtuese, pjesëmarrëse në veprimtarinë e Shkollës së Magjistraturës ka mosmarrëveshje, këto i referohen Drejtorit vetëm pasi të jenë shteruar mjetet e tjera të zgjidhjes.

Neni 7

Pjesëmarrja në mbledhjet e Organeve Drejtuese e Kontrolluese

1. Në mbledhjen e Organeve Drejtuese e Kontrolluese, marrin pjesë anëtarët e tyre, si dhe persona të tjerë, sipas përcaktimeve të ligjit dhe akteve nënligjore, që rregullojnë veprimtarinë e Shkollës së Magjistraturës.

2. Anëtarët e Organeve Drejtuese e Kontrolluese, të cilët për shkaqe të arsyeshme, nuk mund të marrin pjesë në mbledhjet e organizuara, duhet të njoftojnë paraprakisht drejtuesin e Organit.

3. Anëtarët e Organeve Drejtuese e Kontrolluese të Shkollës së Magjistraturës respektojnë afatin e zgjedhjes së tyre në detyrë, ushtrimin sipas ligjit dhe përmbajtjes së tij të detyrave të tyre, shmangin çdo lidhje ndërmjet tyre që mund të përbëjë, qoftë edhe në dukje, shkak për të mbështetur nepotizmin apo si rrjedhojë e interesave të tjera të përbashkëta jashtë veprimtarisë së Shkollës së Magjistraturës.

Neni 8

Deklaratat publike dhe dokumentet politike

Anëtarët e Organeve Drejtuese e Kontrolluese të Shkollës së Magjistraturës nuk mund të bëjnë publike mendimet në lidhje me çështje, të cilat paraprakisht janë ose mund të jenë objekt i shqyrtimit në mbledhjet e tyre.

KREU III

RREGULLAT GJATË USHTRIMIT TË FUNKSIONIT

Neni 9

Garantimi i zbatimit të parimeve të funksionimit

Shkolla e Magjistraturës garanton, nëpërmjet subjekteve të ngarkuara nga ligji dhe akteve nënligjore, funksionimin e shërbimeve që ofron dhe drejton, në përputhje me parimin e profesionalizmit, meritokracisë, të pavarësisë dhe integritetit, të paanësisë politike, të transparencës, të shërbimit publik, të vazhdimësisë së karrierës, të përgjegjësisë dhe korrektësisë në zbatimin e legjislacionit në fuqi.

Neni 10

Detyrimet e subjekteve pjesëmarrëse

Subjekti pjesëmarrës në veprimtarinë e Shkollës së Magjistraturës, pavarësisht funksionit dhe pozicionit, duhet që:

a. të jetë shembull i mirësjelljes si dhe t’u përmbahet me rregullshmëri, përveç legjislacionit, edhe këtij Kodi;

b. të respektojë personalitetin, mendimet, si dhe të nxitë bashkëpunimin e personelit, stafit akademik dhe kandidatëve që ndjekin programet e formimit fillestar, e njëkohësisht, të ruajë edhe të drejtën e vendimmarrjes;

c. të vlerësojë në mënyrë të barabartë, objektive dhe efikase, sjelljen e secilit prej anëtarëve pjesëmarrës në veprimtarinë e Shkollës;

ç. të mbrojë të drejtat e personelit dhe në asnjë mënyrë të mos i kufizojë ato;

d. t’i ofrojë personelit mundësi të barabarta të ngritjes profesionale dhe motivim për ngritjen e efektivitetit në punë;

e. në mjediset e Shkollës, në aktivitetet që realizohen nga Shkolla dhe në çdo mjedis publik ku prezantohet si subjekt pjesëmarrës i Shkollës së Magjistraturës duhet të bëjë një prezantim zyrtar dhe profesional, të mbajë qëndrime, ashtu edhe në veshje, duke shmangur çdo formë të të veshurit që tërheq në mënyrë të panevojshme vëmendjen.

Neni 11

Detyrime për kandidatët që ndjekin programet e formimit fillestar

Kandidati që ndjek programin e formimit fillestar **duhet të:**

 a. manifestojë përkushtim dhe përgjegjësi për detyrat që vendosen nga Shkolla e Magjistraturës.

 b. të bashkëpunojë dhe respektojë kandidatët e tjerë kolegë të të gjitha profileve, pedagogët, autoritetet drejtuese dhe stafin administrativ të Shkollës.

 c. komunikojë me çdo pjesëmarrës të Shkollës duke respektuar gjuhën e duhur dhe rregullat që lidhen me vendin, me moshën, me karrierën e të tjera.

 ç. kujdeset për një veshje të përshtatshme me natyrë profesionale dhe zyrtare në mjediset e Shkollës ose në mjediset publike ku evidentohet si pjesëmarrës në programin e formimit fillestar të Shkollës së Magjistraturës.

 d. respektojë rregullat për mbrojtjen e të dhënave personale dhe të informacioneve konfidenciale të Shkollës dhe proceseve e procedurave të zhvilluara prej saj; të komunikojë me drejtuesit dhe pedagogët e Shkollës nëpërmjet stafit administrativ përkatës, me gojë ose me e-mail, me përjashtim të rasteve kur pedagogu ka paracaktuar komunikimin e drejtpërdrejtë me të. Rast pas rasti të ndjekë procedurat administrative për të paraqitur me shkrim dhe protokolluar kërkesat ose ankesat e tij.

 dh. shmangë përdorimin e rrjeteve sociale për publikimin e veprimeve që kanë lidhje me detyrën që kryen, me kolegët, vartësve apo persona të tretë të lidhur me këtë detyrë.

 e. përgatisë detyra dhe materiale me shkrim, ku të demonstrojë përpjekje krijuese individuale dhe origjinalitetin e punës së tij/saj, duke respektuar rregullat e citimit të veprave të krijuara nga autorë të tjerë paraprakisht.

 f. të respektojë, nderojë dhe ndjekë në çdo kohë betimin e magjistratit të bërë në çastin e pranimit në Shkollën e Magjistraturës. Formula e betimit është si vijon: “***Betohem solemnisht se, përgjatë kryerjes së studimeve në Shkollën e Magjistraturës, por edhe më tej, do të jem thellësisht i përkushtuar në respektimin e Kushtetutës së Republikës së Shqipërisë, ligjeve të vendit dhe të gjithë akteve që rregullojnë veprimtarinë e Shkollës së Magjistraturës. Nën përgjegjësinë time të plotë, angazhohem tërësisht të respektoj, shërbej e mbështes interesin publik, etikën e studentit dhe magjistratit me qëllim forcimin e besimit të publikut te Drejtësia dhe Shkolla e Magjistraturës”.***

Kandidati që ndjek programin e formimit fillestar **duhet të shmangë:**

 a. çdo sjellje të papërshtatshme dhe që bie në kundërshtim me ligjin dhe Rregulloren e Shkollës;

 b. çdo sjellje diskriminuese për shkaqe që lidhen me racën, seksin, besimin fetar etj.;

 c. dhënien e komenteve publike mbi çështje gjyqësore;

 ç. ofrimin ose pranimin e ndonjë shpërblimi ose premtim shpërblimi tjetër financiar të paligjshëm, ose të kërkojë ose pranojë ndonjë favor tjetër personal, i cili mund të ndikojë në studimet e tij/saj ose te të tjerët në punën e tyre;

 d. keqpërdorimet e burimeve të institucionit, ose informacione personale ose komerciale të mbajtura prej tij, përfshirë pronën intelektuale, për përfitime personale ose të ndonjë personi ose grupi tjetër;

 dh. kopjimin në një provim, detyrë ose çdo produkt tjetër që është pjesë e vlerësimit dhe jo vetëm, me qëllim përfitimin e çfarëdo avantazhi në emër të tij;

 e. regjistrime të paautorizuara të formimit fillestar apo vazhdues;

 e. anëtarësimin në parti politike, pjesëmarrjen në aktivitete politike apo, çdo aktivitet të ngjashëm që nuk lidhet drejtpërsëdrejti me statusin e magjistratit.

Neni 12

Veprimet e ndaluara

Subjektit pjesëmarrës në veprimtarinë e Shkollës së Magjistraturës, në ushtrimin e veprimtarisë së tij, i ndalohet:

a. të kërkojë, të ofrojë ose të pranojë shpërblim ose premtim shpërblimi lidhur me veprime të marra gjatë ushtrimit të funksionit;

b. të fitojë ndonjë të drejtë apo të pranojë premtim për fitimin e saj, në rastet kur shkelet parimi i mosdiskriminimit;

c. të keqpërdorë autorizimet/delegimet, të cilat rrjedhin nga ushtrimi i funksionit të tij;

ç. të kërkojë, të përvetësojë, të pranojë, në mënyrë të drejtpërdrejtë ose jo, dhurata, sende me vlerë apo shërbime, në kompensim të votës së tij në vendimmarrjen kolegjiale apo në vendimmarrjen e tij individuale;

d. të ndikojë në vendimin e ndonjë subjekti individual apo kolegjial për arsye të përfitimit material personal, të familjarëve të tij apo të personave të lidhur me ta;

dh. të premtojë punësim apo ndonjë të drejtë tjetër, në këmbim të një dhurate, premtim dhurate apo çdo përfitimi tjetër edhe jo material;

e. të ndikojë në dhënien e pasurive apo të fondeve publike të tretëve, për interes personal;

ë. të shfrytëzojë për interes personal informacione të cilat ai i posedon për shkak të funksionit;

f. të marrë vendime/të ndërmarrë veprime të cilat në ndonjë mënyrë do t’i vijnë përshtat interesit të tij personal, interesit të familjarëve të tij apo personave të lidhur me ta apo do të ndihmonin e do të favorizonin interesin privat të ndonjë personi tjetër, në dëm të interesit publik;

g. të mbajë i ndërgjegjshëm qëndrime të ndryshme rreth çështjeve ligjore të trajtuara në mjedise publike apo akte procedurale në raport me ato të trajtuara në Shkollën e Magjistraturës.

Neni 13

Përdorimi i pronës publike

a. Subjekti pjesëmarrës në veprimtarinë e Shkollës së Magjistraturës ka detyrimin të miradministrojë pronën shtetërore që i vihet në dispozicion në ushtrimin e detyrës dhe ta përdorë atë vetëm për qëllimin e përcaktuar nga ligji dhe rregullat e brendshme të Shkollës. Ai nuk duhet të përdorë pasuritë publike që i janë vënë në dispozicion për ushtrimin e funksionit, për interesa private dhe/ose politike.

b. Në çdo rast subjekti pjesëmarrës në veprimtarinë e Shkollës së Magjistraturës ka detyrimin të sinjalizojë kur çdokush cenon detyrimin e mësipërm.

KREU IV

MARRËDHËNIA ME MEDIAN, PUBLIKUN DHE STATISTIKAT ZYRTARE

Neni 14

Publiciteti i veprimtarisë shkencore (publikimi dhe kërkimi)

Publikimi i veprimtarisë shkencore dhe çdo produkt i veprimtarisë akademike, që realizohet me fonde publike, mund të përdoren për publicitet dhe në reklamat e Shkollës së Magjistraturës, por nuk duhet të prezantohen si meritë e një apo disa subjekteve politike.

Neni 15

Intervistat dhe fjalimet

1. Në mënyrë që të garantohet bashkërendimi i efektshëm i punës së Shkollës së Magjistraturës për përmbajtjen dhe kohën e të gjitha prononcimeve kryesore, deklaratave për shtyp dhe nismave të reja, duhet, për sa është e mundur ose e nevojshme, të merret pëlqimi i Drejtorit të Shkollës kur veprimet lidhen me vendimmarrje kolegjiale.

2. Subjekti pjesëmarrës, drejtues apo i autorizuar, në veprimtarinë e Shkollës së Magjistraturës duhet të bëjë kujdes që deklaratat e tij të përputhen me ligjin organik, aktet nënligjore dhe me programin e Shkollës. Ai duhet të tregojë kujdes të veçantë gjatë trajtimit të tematikave, të cilat hyjnë te përgjegjësitë dhe kompetencat e organeve drejtuese dhe kontrolluese. Në një rast të tillë, përpara se të prononcohet, ai duhet të informohet dhe të sqarojë çështjen me Drejtorin e Shkollës.

3. Subjekti pjesëmarrës në veprimtarinë e Shkollës së Magjistraturës lejohet të japë intervista apo mbajë fjalime edhe për çështje që nuk lidhen me objektin e punës së Shkollës së Magjistraturës, por gjithnjë brenda kuadrit të drejtësisë dhe problemeve që hasen në të. Ai asnjëherë nuk duhet të mbajë qëndrime të ndryshme për çështjet që janë trajtuar në veprimtarinë e Shkollës së Magjistraturës. Ata nxiten të mbështesin çështjet e drejta ligjore dhe me karakter social, të cilat i shërbejnë publikut të gjerë.

4. Kandidatit për magjistrat dhe nëpunës civil gjyqësor nuk i lejohet të përhapë informacione, të bëjë deklarata, të deklarojë përmbajtjen e dokumenteve me karakter sekret ose vetjak, si dhe të shfaqë mendimin e tij për çështje të cilat ai i njeh si pasojë e ushtrimit të të drejtave si kandidat për një nga profilet e zgjedhura gjatë ndjekjes së programeve të formimit fillestar në Shkollën e Magjistraturës, si dhe nuk duhet të bëjë komente publike mbi çështje gjyqësore.

Neni 16

Botimet në media

1. Subjekti pjesëmarrës në veprimtarinë e Shkollës së Magjistraturës lejohet të botojë mendime, komente, opinione në media të ndryshme për veprimtarinë e Shkollës apo vendimmarrje të saj, me kusht që përmbajtja e tyre të mos bjerë ndesh me parimin e besueshmërisë dhe solidaritetit.

2. Subjekti pjesëmarrës në veprimtarinë e Shkollës së Magjistraturës lejohet të botojë mendime, komente apo opinione në media edhe për çështje që nuk lidhen me objektin e punës së Shkollës së Magjistraturës, por gjithnjë brenda kuadrit të drejtësisë dhe problemeve që hasen në të. Ai asnjëherë nuk duhet të mbajë qëndrime të ndryshme për çështjet që janë trajtuar në veprimtarinë e Shkollës së Magjistraturës. Ata nxiten të mbështesin çështjet e drejta ligjore dhe me karakter social të cilat i shërbejnë publikut të gjerë.

Neni 17

Pagesa për fjalimet dhe artikujt në media

Subjekti pjesëmarrës në veprimtarinë e Shkollës së Magjistraturës nuk duhet të pranojë asnjë formë pagese për fjalimet, komentet ose artikujt e natyrës zyrtare apo që lidhen drejtpërdrejt me përgjegjësitë apo përvojën e tij si subjekt pjesëmarrës në veprimtarinë e Shkollës së Magjistraturës, të cilat botohen në media të ndryshme.

Neni 18

Librat autobiografikë

Subjekti pjesëmarrës në veprimtarinë e Shkollës së Magjistraturës nuk duhet që, ndërsa është në detyrë, të shkruajë dhe të botojë një libër për përvojën e tij apo të hyjë në çfarëdo marrëveshje për të botuar kujtimet e tij pas largimit nga pozicioni i tij, të paktën brenda pesë (5) vjetëve, duke respektuar parimin e konfidencialitetit dhe respektimit të të dhënave institucionale dhe personale.

Neni 19

Aktet procedurale kundrejt medias

Subjekti pjesëmarrës në veprimtarinë e Shkollës së Magjistraturës ndalohet të ngrejë një padi civile dhe/ose të bëjë një kallëzim penal kundrejt një medieje të caktuar apo përfaqësuesit të saj pa marrë më përpara miratimin e Drejtorit të Shkollës.

Neni 20

Takimet me organizatat

Subjekti pjesëmarrës në veprimtarinë e Shkollës së Magjistraturës duhet të bëjë publike të paktën një herë në çdo tre muaj, si dhe të informojë Drejtorin e Shkollës me shkrim brenda një jave nga zhvillimi i aktivitetit lidhur me të dhënat e hollësishme të takimeve të tyre në emër të Shkollës së Magjistraturës, që zhvillohen jashtë saj me organe apo organizata, vendase dhe të huaja.

Neni 21

Statistikat zyrtare

1.Subjekti pjesëmarrës në veprimtarinë e Shkollës së Magjistraturës nuk duhet të cenojë pavarësinë profesionale të agjencive statistikore duke ndikuar mbi personelin e tyre, drejtpërdrejt apo në mënyrë të tërthortë, në kryerjen e detyrave të tyre.

2. Subjekti pjesëmarrës në veprimtarinë e Shkollës së Magjistraturës mund t’i referohet statistikave zyrtare vetëm në formën e tyre përfundimtare. Ndalohet çdo deklaratë apo koment për shtyp përpara botimit zyrtar të statistikave.

KREU V

INTERESAT PRIVATE

Neni 22

Mbrojtja e interesave private

1. Nëse subjekti pjesëmarrës në veprimtarinë e Shkollës së Magjistraturës, në një procedurë vendimmarrëse, ka një interes privat, në kuptim të ligjit të posaçëm mbi regjimin juridik të konfliktit të interesit, ai duhet të njoftojë menjëherë Drejtorin dhe/ose Njësinë përkatëse që monitoron konfliktin e interesit në Shkollën e Magjistraturës.

2. Në rast dyshimi për gjendjen në një situatë konflikti interesash, subjekti pjesëmarrës në veprimtarinë e Shkollës së Magjistraturës, ka detyrimin të shmangë çdo konflikt ndërmjet interesit të tij privat dhe interesit publik në ushtrimin e detyrës. Në këto raste ai mund të këshillohet me Këshilltarin e Etikës.

3. Këshilltari i Etikës caktohet me urdhër të Drejtorit të Shkollës së Magjistraturës.

Neni 23

Proceset ligjore

Përpara fillimit të një procedimi apo procesi ligjor, subjekti pjesëmarrës në veprimtarinë e Shkollës së Magjistraturës, i përfshirë personalisht/privatisht me këto të fundit, si rregull duhet të konsultohet me Këshilltarin e Etikës, në mënyrë që të udhëzohet për të shmangur çfarëdolloj forme të ndërhyrjes, përfshirë edhe atë të presionit politik, në trajtimin e çështjes, që mund të vijë si pasojë e funksionit që ai mban.

Neni 24

Ushtrimi i veprimtarive të tjera

1. Pedagogët e brendshëm të Shkollës së Magjistraturës mund të ushtrojnë veprimtari të tjera, ku përfshihen ato me karakter trajnues, studiues, kërkimor e shkencor, ekspertiza e konsulenca ligjore dhe të tjera të ngjashme me to, për aq sa vlerësohet prej tyre, që nuk krijon pengesë në ushtrimin e detyrës themelore dhe, në përshtatje me kohën e punës. Në raste të tilla pedagogët duhet të vënë në dijeni paraprakisht Drejtorin e Shkollës.

2. Pedagogët e Shkollës së Magjistraturës që ushtrojnë ndonjërën prej aktiviteteve të përmendura në paragrafin më lart të kësaj dispozite duhet të:

a. kontrollojnë në mënyrë të arsyeshme raportin e kohës së shpenzuar në Shkollë me atë jashtë saj, me synimin e harmonizimit të tyre nën epërsinë e kohës në Shkollë;

b. bëjnë kujdes për llojin e shërbimit të afruar dhe subjekteve përfituese, me qëllimin e ruajtjes në çdo rast të interesit publik dhe imazhit të tyre e të Shkollës së Magjistraturës;

c. garantojnë që shërbimi i tyre ligjor në njërën prej mënyrave të shprehura më lart do të jetë i pandryshuar në qëndrimet që pedagogu mban e ka mbajtur në auditorët e Shkollës së Magjistraturës;

d. shmangin paraqitjen personale përpara subjekteve proceduese në rastet kur ata janë të thirrur si pedagogë të jashtëm në lëndët që drejtojnë pedagogët e Shkollës së Magjistraturës;

dh. mos lejojnë që, në procedura gjykimi të çfarëdolloji, në të cilat pedagogët e Shkollës së Magjistraturës përfshihen për shkak të ligjeve të veçanta apo thirrjes private, të gjenden në çdo pozicion procedural ndaj njëri-tjetrit dhe që, mund të përbëjë shkak të arsyeshëm për dyshime që mbështesin cenimin e drejtësisë së procedurës në trajtim.

3. Subjekti pjesëmarrës në veprimtarinë e Shkollës së Magjistraturës, gjatë kohës së ushtrimit të funksionit, nxjerr përfitime nga të drejtat ekonomike që burojnë nga pronësia intelektuale si autor/pronar ose bashkautor/bashkëpronar.

4. Subjekti pjesëmarrës nuk mund të anëtarësohet ose të mbështetë organizata joqeveritare, objektivat e të cilave bien ndesh me rregullat ligjore për zhvillimin e veprimtarisë së Shkollës, duke krijuar kështu një konflikt interesi.

5. Kandidatët për magjistratë, këshilltarë ligjorë/ndihmës ligjorë apo kancelarë gjatë kohës që ndjekin studimet në Shkollë, si pjesë e programit fillestar ndalohen të kryejnë veprimtari të tjera, përfshirë edhe mësimdhënien.

Neni 25

Dhuratat, favoret, premtimet dhe trajtimet preferenciale

1. Është e ndaluar që subjekti pjesëmarrës në veprimtarinë e Shkollës së Magjistraturës të kërkojë ose të marrë, në mënyrë të drejtpërdrejtë a të tërthortë, dhurata, favore, premtime ose trajtime preferenciale, të cilat i jepen, për shkak të pozicionit të tij, nga një person, fizik ose juridik, privat.

2. Dhuratat, që i jepen, subjektit pjesëmarrës në veprimtarinë e Shkollës së Magjistraturës, në ushtrim të funksionit dhe në emër të Shkollës, kalojnë në pronësi të kësaj të fundit. Përjashtohen nga ky rregull dhuratat me karakter simbolik.

3. Subjekti pjesëmarrës në veprimtarinë e Shkollës së Magjistraturës mund të pranojë dhurata nga:

a) të afërmit dhe familjarët, përveç rasteve kur ato implikojnë një detyrim/obligim, qoftë edhe në dukje (prima facia);

b) vartësit dhe punonjësit e tjerë, për raste të veçanta dhe vetëm kur vlera e tyre është simbolike;

c) miqtë, me kusht që dhënia e dhuratës qartësisht të mos lidhet me ofrimin e një favori për dhuruesin.

4. Dhurata, që i jepet subjektit pjesëmarrës në veprimtarinë e Shkollës së Magjistraturës, në ushtrim të funksionit dhe në emër të Shkollës regjistrohet në një regjistër, i cili mbahet nga Këshilltari i Etikës pranë Shkollës.

5. Në rastet kur subjekti pjesëmarrës në veprimtarinë e Shkollës së Magjistraturës ka dyshime nëse është në kushtet e lejimit të pranimit të dhuratës, ai duhet të konsultohet paraprakisht me Këshilltarin e Etikës.

6. Subjekti pjesëmarrës në veprimtarinë e Shkollës së Magjistraturës duhet të shmangë thirrjen si pedagog i jashtëm në lëndët përkatëse të drejtuara apo jo prej tij, të të gjithë gjyqtarëve apo prokurorëve, të shkallës së parë apo apeleve, përpara të cilëve ka ndjekur procedura private.

KREU VI

UDHËTIMET E SUBJEKTIT PJESËMARRËS

Neni 26

Parim i përgjithshëm

Subjekti pjesëmarrës në veprimtarinë e Shkollës së Magjistraturës duhet të organizojë udhëtime efikase dhe me kosto efektive. Si rregull, transporti zyrtar nuk duhet të përdoret për udhëtimet që lidhen me çështje apo qëllime private, me përjashtim të rastit kur ato justifikohen mbi baza sigurie.

Neni 27

Përdorimi i makinave zyrtare

Ndalohet përdorimi i automjeteve zyrtare për qëllime private. Në raste përjashtimore me lejen e Drejtorit të Shkollës, kostot e përdorimit të automjetit paguhen nga subjekti pjesëmarrës në veprimtarinë e Shkollës së Magjistraturës.

KREU VII

KOMISIONI I ETIKËS

Neni 28

Funksioni i Komisionit të Etikës

1. Shkelja e rregullave të këtij Kodi kur nuk përbën shkak për përgjegjësi disiplinore merret në konsideratë në kuadër të vlerësimit etik dhe profesional të subjekteve pjesëmarrëse.

Komisioni i Etikës, pas fillimit të çështjes qoftë edhe kryesisht bazuar në informacionet në media, në ankesat apo çdo burim tjetër të ligjshëm, nëpërmjet interpretimit të normave të Kodit Etik dhe të normave ligjore që rregullojnë sjelljen e subjekteve pjesëmarrëse në veprimtarinë e Shkollës së Magjistraturës, vlerëson nëse rasti përbën shkelje të këtij Kodi.

2. Në çdo rast, subjekti pjesëmarrës në veprimtarinë e Shkollës së Magjistraturës ka të drejtë të kërkojë nga Komisioni i Etikës një opinion këshillimor lidhur me sjellje apo veprime të caktuara gjatë kryerjes së detyrës apo jashtë saj, nëse ato konsiderohen ose jo në përputhje me normat e Kodit Etik.

3. Komisioni i Etikës ka të drejtë t’i propozojë Drejtorit ndryshime në Kodin e Etikës.

Neni 29

Interpretimi

Interpretimi i Kodit Etik, i bërë nga Komisioni i Etikës, me kërkesën e një prej subjekteve të fushëveprimit të këtij Kodi, lidhur me faktin nëse norma përkatëse e lejon një sjellje apo qëndrim të caktuar, mund të përdoret si mjet mbrojtjeje nga ana e tij në rast procedimi disiplinor, por ky interpretim nuk ka karakter detyrues për zgjidhjen/vlerësimin e rasteve të tjera të ngjashme.

Neni 30

Masat disiplinore

1. Komisioni i Etikës, pasi del në përfundimin se kemi të bëjmë me një thyerje të Kodit Etik, ia bën atë me dije Këshillit Drejtues dhe Drejtorit nëpërmjet një akti me shkrim. Në këtë rast, masat disiplinore jepen nga Komisioni i Disiplinës, bazuar në kreun III “Disiplina” të ligjit nr. 115/2016, “Për organet e qeverisjes së sistemit të drejtësisë”.

2. Personelit administrativ të Shkollës së Magjistraturës, që gëzon statusin e nëpunësit civil, masat disiplinore i jepen bazuar në kreun X, “Disiplina në shërbimin civil”, të ligjit nr. 152/2013, “Për nëpunësin civil”, (i ndryshuar) si dhe bazuar në kreun III “Disiplina” të ligjit nr. 115/2016, “Për organet e qeverisjes së sistemit të drejtësisë”.

3. Punonjësve administrativë, që nuk gëzojnë statusin e nëpunësit civil, masat disiplinore u jepen sipas rregullave të Kodit të Punës.

KREU VIII

DISPOZITA TË FUNDIT DHE KALIMTARE

Neni 31

Ngritja e Komisionit të Etikës

Komisioni i Etikës, përbëhet nga tre anëtarë; funksionon me kohë të pjesshme dhe e ushtron veprimtarinë në seanca publike të shqyrtimit administrativ, të cilat thirren nga Drejtori, me pjesëmarrjen e palëve të interesuara.

Komisioni i Etikës përbëhet nga pedagogë të brendshëm dhe staf administrativ dhe ngrihet për një afat 3-vjeçar me të drejtë rinovimi vetëm një herë me urdhër të Drejtorit. Në urdhër, rast pas rasti, përcaktohen përbërja dhe organizimi i Komisionit të Etikës.

Neni 32

Hyrja në fuqi

Ky Kod Etik hyn në fuqi pas miratimit me urdhër të Drejtorit të Shkollës së Magjistraturës.

Kodi Etik publikohet në faqen zyrtare të Shkollës së Magjistraturës dhe, bashkë me urdhrin e miratimit, u dërgohet për dijeni individuale të gjithë personave që përmenden në përmbajtjen e tij.

*Miratuar me urdhër nr. 44 .datë 30.03.2022*